b'\n_START_ARTICLE_\nFederal Bureau of Investigation\n_START_SECTION_\nOrganisering\n_START_PARAGRAPH_\nFBI er organisert med et hovedkvarter i Washington, D.C., 56 lokalkontorer, 400 satellittkontorer og 23 utenlandskontorer. Hovedkvarteret, lokalisert i J.\xc2\xa0Edgar Hoover-bygningen, er inndelt i et antall stabskontorer og 5 direktorater: Etterretning, Kontraterrorisme\xe2\x80\x93Kontraetterretning, Kriminaletterforskning, Politibistand og Administrasjon.\n_START_SECTION_\nBudsjett\n_START_PARAGRAPH_\nI 2005 var etatens budsjett 5,9 milliarder dollar.\n_START_SECTION_\nHistorie\n_START_PARAGRAPH_\nFBI kan f\xc3\xb8res tilbake til en etterforskningsgruppe opprettet i justisdepartementet i 1908. Gruppen fikk navnet Bureau of Investigation. I 1933 ble gruppen sl\xc3\xa5tt sammen med Bureau of Prohibition og den nye etaten fikk navnet Division of Investigation. I 1935 fikk etaten sitt gjeldende navn, Federal Bureau of Investigation. J. Edgar Hoover er FBIs mest kjente, og beryktede, direkt\xc3\xb8r. Han ledet etaten fra 1924 til han d\xc3\xb8de i 1972._NEWLINE_I 1870 ble det vedtatt en lov om handel mellom delstatene (Interstate Commerce Act). Med denne loven tok de f\xc3\xb8derale myndighetene i USA over rettsh\xc3\xa5ndhevelsen p\xc3\xa5 en del omr\xc3\xa5der som tidligere ligget under delstatene eller p\xc3\xa5 lokalt niv\xc3\xa5. Justisdepartementet l\xc3\xb8ste oppgaven ved uformelt \xc3\xa5 hyre inn etterforskere. Denne praksisen ble forbudt ved lov i 1908. Justisminister Charles Joseph Bonaparte foreslo da \xc3\xa5 opprette et eget kontor for etterforskning, Bureau of Investigation (BOI). Det var dette kontoret som seinere skulle bli FBI._NEWLINE_BOI ble opprettet 26. juli 1908 av president Theodore Roosevelt. I 1932 ble navnet endret til United States Bureau of Investigation. \xc3\x85ret etter ble det sl\xc3\xa5tt sammen med Bureau of Prohibition og omd\xc3\xb8pt til Division of Investigation (DOI), f\xc3\xb8r det endelig ble til FBI i 1935._NEWLINE_Direkt\xc3\xb8ren for BOI, J. Edgar Hoover, ble ogs\xc3\xa5 FBIs f\xc3\xb8rste direkt\xc3\xb8r, en stilling han hadde i nesten 48 \xc3\xa5r. Etter at Hoover d\xc3\xb8de ble det bestemt at sjefsperioden i fremtiden skulle v\xc3\xa6re h\xc3\xb8yst ti \xc3\xa5r. FBI \xc3\xa5pnet sitt eget laboratorium, The Scientific Crime Detection Laboratory, i 1932._NEWLINE_P\xc3\xa5 1930-tallet gjennomf\xc3\xb8rte FBI stadige aksjoner mot organisert kriminalitet. Et stort antall kjente kriminelle blei arrestert eller drept av FBI-agenter p\xc3\xa5 denne tiden, for eksempel John Dillinger, "Baby Face" Nelson, Kate "Ma" Barker, Alvin "Creepy" Karpis og George "Machine Gun" Kelly. _NEWLINE_I de f\xc3\xb8rste \xc3\xa5rene spilte byr\xc3\xa5et ogs\xc3\xa5 en stor rolle i \xc3\xa5 redusere innflytelsen til Ku Klux Klan. I en aff\xc3\xa6re p\xc3\xa5 1920-tallet skal ogs\xc3\xa5 FBI-agenten Edwin Atherton ha arrestert en meksikansk oppr\xc3\xb8rsh\xc3\xa6r p\xc3\xa5 grensa til California._NEWLINE_Fra 1940-\xc3\xa5ra og heilt opp til 70-tallet etterforsket FBI spionasje mot USA og landets allierte. Blant annet ble \xc3\xa5tte nazi-agenter arrestert (og seks av dem henretta), etter at de hadde planlagt sabotasje mot amerikanske m\xc3\xa5l (Ex parte Quirin). FBI var ogs\xc3\xa5 tungt inne i Venona-prosjektet, der de sammen med Storbritannia lyktes \xc3\xa5 knekke kommunikasjonskodene til sovjetisk diplomati og etterretning. Gjennom dette fikk de stadfestet at det var amerikanere som jobbet for sovjetisk etterretning. Hoover var leder for dette prosjektet, men unnlot \xc3\xa5 varsle Central Intelligence Agency (CIA) f\xc3\xb8r i 1952. En annen kjent sak var arrestasjonen av den sovjetiske spionen Rudolf Abel i 1957._NEWLINE_Disse spionfunnene gjorde det mulig for Hoover \xc3\xa5 forf\xc3\xb8lge en tanke han lenge hadde v\xc3\xa6rt besatt av, nemlig trusselen fra venstresiden, enten det gjaldt fagforeningsorganisatorer som var medlemmer av USAs kommunistparti eller liberalere uten noen som helst revolusjon\xc3\xa6re ideer._NEWLINE_P\xc3\xa5 1950- og 60-tallet ble FBI mer og mer opptatt av borgerrettsbevegelsen. I 1956 skrev for eksempel Hoover et \xc3\xa5pent brev der han ford\xc3\xb8mte T.R.M. Howard, en velst\xc3\xa5ende borgerrettsleder og lege i Mississippi, som hadde kritisert FBI for ikke \xc3\xa5 ha gjort nok for \xc3\xa5 oppklare drapene p\xc3\xa5 George W. Lee, Emmett Till og andre afroamerikanere. Byr\xc3\xa5et satte ogs\xc3\xa5 i gang et kontroversielt overv\xc3\xa5kingsprogram, COINTELPRO. M\xc3\xa5let var \xc3\xa5 unders\xc3\xb8ke og forstyrre aktiviteten til organisasjoner med avvikende politiske synspunkter, b\xc3\xa5de militante og ikkevoldelige. En av disse var den kristne borgerrettsorganisasjonen Southern Christian Leadership Conference. _NEWLINE_Martin Luther King jr. var et hyppig m\xc3\xa5l for overv\xc3\xa5king fra FBI. Det ble ikke funnet noen tegn p\xc3\xa5 lovbrudd, men byr\xc3\xa5et fors\xc3\xb8kte \xc3\xa5 benytte opptak de hadde gjort av Kings seksualliv til utpressing. Journalisten Carl Rowan hevder i sine memoarer at FBI sendte King minst et anonymt brev der de oppmuntret ham til sj\xc3\xb8lmord. _NEWLINE_Etterforskninga av drapet p\xc3\xa5 president John F. Kennedy var i utgangspunktet et lokalt anliggende, men ble overf\xc3\xb8rt til FBI p\xc3\xa5 ordre fra etterf\xc3\xb8lgeren Lyndon B. Johnson. _NEWLINE_I etterkant vedtok Kongressen at FBI alltid skal ha ansvaret for etterforskningen av drap p\xc3\xa5 f\xc3\xb8derale tjenestepersoner._NEWLINE_I 1970 ble loven til bekjempelse av organisert svindel og bestikkelser (Racketeer Influenced and Corrupt Organizations Act \xe2\x80\x93 RICO-loven) vedtatt. Loven gjorde det mulig \xc3\xa5 forf\xc3\xb8lge organiserte grupper som hadde v\xc3\xa6rt i virksomhet helt tilbake til forbudstida. Seinere ble ogs\xc3\xa5 st\xc3\xb8rre nettverk, f.eks mafiafamiliene til Sam Giancana og John Gotti, etterforsket ved hjelp av denne loven. _NEWLINE_I 1984 opprettet FBI elitestyrken Hostage Rescue Team (HRT; gisselredningsstyrke) til bruk ved eventuelle aksjoner mot sommer-OL i Los Angeles. Bakgrunnen var blant annet angrepet p\xc3\xa5 den israelske delegasjonen ved OL i 1972 i M\xc3\xbcnchen. Styrken har ansvaret for s\xc3\xa5kalte SWAT-operasjoner og andre tiltak mot terrorisme. _NEWLINE_Tidlig p\xc3\xa5 1990-tallet, da den kalde krigen var over, trakk FBI flere hundre agenter tilbake fra etterretningsvirksomhet i utlandet. En periode la byr\xc3\xa5et n\xc3\xa5 st\xc3\xb8rre vekt p\xc3\xa5 \xc3\xa5 assistere lokalt politi f.eks i forbindelse med kriminelle som hadde r\xc3\xb8mt over delstatsgrensene. Samtidig arbeidde FBI-laboratoriet med \xc3\xa5 utvikle metoder for avansert DNA-testing._NEWLINE_Arbeidet mot terrorisme \xc3\xb8kte igjen etter attentatet mot World Trade Center i New York i 1993 og eksplosjonen i Oklahoma City i 1995 og Unabomber-saken i 1996. Disse sakene ble i stor grad l\xc3\xb8st gjennom dyktig analysearbeid i FBI-laboratoriet. Samtidig ble det klart at byr\xc3\xa5et l\xc3\xa5 langt etter i teknologisk utvikling, noe det n\xc3\xa5 ble tatt grep for \xc3\xa5 forbedre. Blant opprettet en to enheter for \xc3\xa5 bekjempe datakriminalitet, Computer Investigations and Infrastructure Threat Assessment Center (CITAC) and the National Infrastructure Protection Center (NIPC). _NEWLINE_11. september-angrepene i 2001 f\xc3\xb8rte til ytterligere omstrukturering av FBI.'